Udruženje genetičara u Bosni i Hercegovini
Udruženje genetičara u Bosni i Hercegovini (GENuBiH) je nestranačko, nepolitičko, nevladino udruženje građana okupljenih oko zajedničke ideje promovisanja, razvoja i popularizacije svih oblasti genetike u cilju adekvatne i kompetentne primjene genetičkih metoda i dostignuća. GENuBIH djeluje na državnom nivou okupljajući eminentne genetičare iz cijele BiH uz uspješnu saradnju i kontakte sa bh. stručnjacima u dijaspori.

Ciljevi 
Ciljevi GENuBiH – a su razvijanje, unapređivanje i popularizacija svih oblasti genetike i srodnih naučnih disciplina, proučavanje, očuvanje i zaštita genetičkog fonda u BiH, informiranje javnosti, organiziranje skupova, promicanje znanja i primjena međunarodnih iskustava u oblasti genetike, organizovanje naučnih i stručnih edukativnih aktivnosti u cilju informisanja naučne zajednice i šire javnosti o dostignućima u oblasti genetike, sudjelovanje u pripremi i realizaciji naučno-istraživačkih, razvojnih i stručno-vaspitnih programa i planova, okupljanje naučnika, stručnjaka i svih koji su spremni svojim zalaganjem ostvariti svrhu i zadaću GENuBiH-a, promoviranje primjene rezultata proisteklih iz genetičkih istraživanja te saradnja sa ostalim Udruženjima koja imaju iste ciljeve.

Osnivanje 
Udruženje genetičara u BiH je osnovano 18. februara 2011. na Osnivačkoj Skupštini Udruženja u sklopu I Simpozija genetičara u Bosni i Hercegovini koji je organizovao Institut za genetičko inženjerstvo i biotehnologiju pod generalnim potkroviteljstvom Federalnog ministarstva za obrazovanje i nauku. Osnivači Udruženja su eminentni genetičari, emeritirani profesori, naučni radnici, redovni univerzitetski profesori te doktori i magistri nauka. Podršku osnivanju Udruženja je dalo preko 100 simpatizera.

Saradnja 
Udruženje genetičara u Bosni i Hercegovini je prepoznato i kao pouzdan partner od strane Evropskog udruženja humanih genetičara (ESHG). S tim u vezi, Udruženje genetičara u BiH ima kontinuiranu saradnju sa  ESHG. Svake godine članovi Udruženja genetičara u BiH bivaju nominovani i nagrađeni odgovarajućim stipendijama od ESHG-a te svoje radove prezentiraju na godišnjim ESHG konferencijama, gdje se dodatno i educiraju o savremenim genetičkim trendovima.

Aktivnosti 
2011. 
U saradnji sa Institutom za genetičko inženjerstvo i biotehnologiju Univerziteta u Sarajevu organiziranje seminara “Uspostava forenzičnih DNK baza u zemljama regiona: iskustva i perspektive“. 
Stavljanje u funkciju prve web stranica Udruženja. 
Uključenje u članstvo Mreže pravde u Bosni i Hercegovini (neformalne mreže nevladinih organizacije) koja djeljuje u oblasti vladavine prava i zaštite ljudskih prava u cilju podrške efikasnosti, neovisnosti i odgovornosti pravosudnog sistema Bosne i Hercegovine, kao i  kvalitetnog informiranja, obrazovanja i zastupanja interesa građanki i građana u sektoru pravde.
2012. 
Publiciranje Zbornika radova (Proceedings - 1st Symposium of Geneticists in Bosnia and Herzegovina, February 17-18, 2011, Sarajevo).
2013. 
Organiziranje naučnog skupa „Genetika u BiH: retrospektiva i perspektiva“, kojeg je odobrilo i finansijski podržalo Federalno ministarstvo obrazovanja i nauke, sa ciljem sagledavanja kadrovskih i ljudskih kapaciteta te razvoja i uloge genetike u pojedinim institucijama i visokoškolskim ustanovama u BiH.  
Učešće u javnoj raspravi o Nacrtu zakona o liječenju neplodnosti biomedicinski potpomognutom oplodnjom, održanoj 7. 11. 2013. u Sarajevu.
2014. 
Realiziran projekt „Uspostavljanje savjetovališta i informativnog sistema za buduće mlade znanstvenike“, kojeg je podržalo Ministarstvo za obrazovanje, nauku i mlade Kantona Sarajevo. U okviru ovog projekta kao i saradnje sa Evropskim udruženjem humanih genetičara (ESHG), obilježen je Međunarodni dana DNK. Ciljana grupa u ovom projektu (studenti i srednjoškolci) je upoznata sa ključnim genetičkim otkrićem 20 vijeka – strukturom DNK molekule te uticajem koje je isto imalo na buduća istraživanja kao i život savremenog čovjeka.  
Učešće u međunarodnoj manifestaciji Noć istraživača u Banjoj Luci i Sarajevu. 
U saradnji sa Medicinskim fakultetom Univerziteta u Sarajevu, organiziranje naučnog skupa „(Cito)genetika i biomedicina“.
2015.
U okviru saradnje sa Evropskim udruženjem humanih genetičara (ESHG), obilježen Međunarodni dan DNK.
Učešće u međunarodnoj manifestaciji Noć istraživača u Banjoj Luci.
U saradnji sa Medicinskim fakultetom Univerziteta u Banjoj Luci, održan 2. Simpozij genetičara u Bosni i Hercegovini te publicirana Knjiga apstrakata sa ovog simpozija.

Organizaciona struktura 
Prema Statutu, organi Udruženja genetičara u Bosni i Hercegovini su:
 Skupština (30 članova, predsjednica Lejla Pojskić) 
 Upravni odbor (7 članova, predsjednica Anja Haverić) 
 Predsjednik i potpredsjednik Udruženja (Stojko Vidović i Kasim Bajrović) 
 Etički odbor (11 članova, predsjednik Rifat Hadžiselimović)

Reference 

Nevladine organizacije